Jaroslav Török

Jaroslav Török (* 1. december 1971, Martin) je bývalý slovenský hokejový útočník.
Klubový hokej.
S hokejom začínal Martine. V sezóne 1990/91 debutoval v česko-slovenskej lige, keď pôsobil v HK Nitra. V poslednom ročníku tejto súťaže 1992/93 odohral päť zápasov za Duklu Trenčín, viac za MHC Martin v 1. slovenskej národnej hokejovej lige.
V premiérovom ročníku slovenskej extraligy pomohol Martinu dosiahnuť 3. miesto. Za tento klub odohral aj ďalšie štyri roky. Pred sezónou 1998/99 ho angažoval HKm Zvolen, kde od ďalšieho ročníka vytvoril produktívnu dvojicu s Richardom Šechným. Od sezóny 1999/00 klub dosiahol tri finálové účasti za sebou, pričom v druhej zvíťazil nad Duklou Trenčín a vybojoval prvý majstrovský titul.
Ročník 2003/04 začal v MsHK Žilina, po 29 zápasoch sa vrátil do Zvolena. 14. februára 2004 počas 47. kola základnej časti proti Slovanu Bratislava utrpel po zákroku Juraja Halaja zranenie hlavy a chrbtice, pričom mu praskol siedmy stavec. Operácia nebola potrebná, sezóna sa však pre neho skončila. 
Ďalší ročník začal v HK Nitra a opäť dokončil vo Zvolene. Sezónu 2005/06 začal v MHC Martin, 31. januára 2006 prestúpil v rámci hosťovania do
HC Košice. S týmto mužstvom absolvoval aj letnú prípravu, avšak Martin podal protest na Arbitrážnu komisiu SZĽH, ktorá rozhodla, že je stále hráčom ich klubu.
V základnej časti ročníka 2006/07 zaznamenal 20 gólov, čo bolo najviac v rámci mužstva. V úvodnom kole play-off Martin prehral s Duklou Trenčín. Za tento klub hral aj ďalšie dva roky, pričom patril medzi lídrov. V sezóne 2008/09 klub zvíťazil v Kontinentálnom pohári. Török kvôli zraneniu a následnej operácii ruky vynechal značnú časť základnej časti a na play-off nemohol nastúpiť, Martin prehral v prvom kole s Slovanom Bratislava 1:4 na zápasy. Po nezhodách ohľadom výšky platu sa s vedením dohodol na ukončení spolupráce.
V ročníku 2009/10 odohral len desať zápasov za MsHK Žilina, ďalší pôsobil v HC Tábor v 1. ČHL. Toto mužstvo si vybral, aby bol blízko svojho syna Tomáša, ktorý pôsobil v juniorskom výbere Slavie Praha. Po uplynutí sezóny ukončil aktívnu kariéru. Nosil dres číslo 26. 
Reprezentácia.
Reprezentoval na neúspešnej kvalifikačnej časti ZOH 2002 v Salt Lake City (13. miesto). V slovenskej reprezentácii odohral 35 zápasov, strelil 8 gólov.
Trénerské pôsobenie.
Počas sezóny 2012/13 pôsobil ako asistent trénera Petra Mikulu v HKm Zvolen. V decembri 2012 mal klub viacero zranených a uvažoval o návrate k aktívnemu hokeju, keď mu hráči vybavili registračný preukaz. Napokon ho neuskutočnil, keďže sa k aktívnemu hokeju vrátil Ladislav Čierny. Zvolen vybojoval majstrovský titul po finálovom víťazstve nad HC Košice 4:1 na zápasy. V mužstve pôsobil na rovnakom poste aj v nasledujúcej sezóne, keď bol hlavným trénerom Július Šupler, po jeho abdikácii 26. februára 2014 sa dočasne stal hlavným trénerom. Už na ďalší deň bol za hlavného trénera vymenovaný Josef Turek, pričom Török ostal v pozícii asistenta. V júli 2014 sa s vedením dohodol na ukončení spolupráce, keď nepristúpil na navrhnuté podmienky. Podľa jeho slov nedostal výplatu za obdobie od 1. novembra do 30. apríla.
Osobný život.
Je ženatý, s manželkou Dankou majú dvoch synov – Tomáša a Erika. Tomáš (* 1995) je takisto hokejový útočník, reprezentant Slovenska do 18 rokov.